Catarroja posa les bases per a l'esport local dels pròxims 10 anys
12 maig 2021

L'Ajuntament de Catarroja es prepara per a afrontar els grans reptes en el món de l'esport catarrogí durant els pròxims 10 anys. Amb aquest objectiu s'ha posat en marxa la licitació d'un Pla Rector que posarà les bases sobre les necessitats que té el municipi en matèria d'instal·lacions i pràctica esportiva.

“Estem enfront d'un projecte molt ambiciós que ha ser la guia per als pròxims 10 anys en matèria d'instal·lacions i també necessitats esportives. Volem que ens servisca de guia perquè l'esport siga el que la població de Catarroja desitge i necessite. Per a això, hem preparat unes bases perquè les empreses que es presenten a la licitació contemplen la participació de la ciutadania, garantint complir els objectius de conjuminar voluntats”, explica Alejandro García, regidor d'Esports.

La licitació del projecte, amb un valor màxim de 80.000 euros ja s'ha publicat i en les pròximes setmanes es procedirà a la redacció dels mateixos per les empreses concursants, pas previ a l'adjudicació i posada en marxa d'aquest. Una vegada es complisquen aquests terminis Catarroja tindrà una auditoria del seu esport local, així com una proposta de quines activitats esportives han de reforçar-se de cara a un major interés de la ciutadania.